Aardbewing weens ‘skaliegasontginning’ rig groot skade aanFoto: Kevin Stump/Twitter Verskeie geboue het ineengestort, maar geen lewensverlies is sover aangemeld nie. Die aardbewing van 5 het 2 km van Cushing af en 80 km van Oklahoma City voorgekom, met die episentrum net 5 km onder die oppervlak. Skole in Cushing is vir die dag gesluit, terwyl ouetehuise ontruim is. Volgens die Amerikaanse Seismologiese en Geologiese Opnamesentrum (USGS) was daar die afgelope week minstens 19 aardskuddings in Oklahoma. Op 2 November het nog ŉ ongewoon sterk aardbewing vir die omgewing naby Pawnee voorgekom. Die sterkste aardbewing wat nog tydens die “swerm” gemeet is, was op 4 September 2016, net 2,2 kilometer van Pawnee af. Dit is later deur die USGS tot 5,8 opgegradeer. Oklahoma en van sy buurstate word die afgelope aantal jare deur ŉ “swerm” aardbewings geteister, wat volgens wetenskaplikes verband hou met olie- en skaliegasontginningspraktyke in die omgewing. Dit is gewoonlik baie ligte aardbewings, wat gereeld verskeie kere per dag voorkom. Die afgelope jaar was daar reeds 2 200 aardbewings in Oklahoma.